**ΕΙΣΑΓΩΓΗ**

Το σχολείο ξεκινά σήμερα την εξ αποστάσεως συνεργασία μαζί σας. Είναι πολύ σημαντικό να κρατηθείτε «σε φόρμα», όχι μόνο γιατί οι εξετάσεις κάποια στιγμή θα γίνουν. Σίγουρα αυτή τη στιγμή διακυβεύονται πολύ σοβαρότερα θέματα από τις εξετάσεις. Σε όλους μας γεννιέται η σκέψη: «δεν μας παρατάς με τις υποχρεώσεις;» Όμως, είναι σημαντικό να θέτουμε μικρούς στόχους και να βάζουμε έναν ρυθμό στην καθημερινότητά μας. Το να σαπίζουμε στον ύπνο ή να ακούμε όλη μέρα οδηγίες προφύλαξης και στατιστικά ασθένειας, μας απογοητεύει. Ας αντισταθούμε όπως μπορούμε. Η ενασχόληση του καθενός με τις υποχρεώσεις του και με άλλα πράγματα που αγαπάμε αποτελεί ένα «σωσίβιο». Στην κλειστή ομάδα που έχουμε στο fb, ανεβάζω και πιο ελεύθερο υλικό: ταινίες, θέατρα, γελοιογραφίες. Εδώ, προτάσεις εργασίας πιο προσαρμοσμένες στην ύλη σας. Σήμερα ξεκινώ με τρία κείμενα. Την άλλη εβδομάδα θα δουλέψουμε γελοιογραφίες και λογοτεχνικά κείμενα. Μην ξεχνάτε ότι στο fb σας έχω αναρτήσει και ένα κριτήριο για την τεχνητή νοημοσύνη. Το θέμα είναι σημαντικό, πρέπει να το γράψετε. Καλή δύναμη!

**ΕΠΙΚΑΙΡΑ ΚΕΙΜΕΝΑ- ΑΦΟΡΜΗ ΓΙΑ ΕΜΠΕΔΩΣΗ ΟΣΩΝ ΕΧΕΤΕ ΔΙΔΑΧΘΕΙ ΣΤΟ ΜΑΘΗΜΑ *ΝΕΟΕΛΛΗΝΙΚΗ ΓΛΩΣΣΑ ΚΑΙ ΛΟΓΟΤΕΧΝΙΑ***

**ΚΕΙΜΕΝΟ 1 Η «κοινωνική αποστασιοποίηση» δεν σημαίνει απώλεια ανθρώπινης επαφής**, τουJamil Zaki, καθηγητή ψυχολογίας στο Πανεπιστήμιο Στάνφορντ, Πηγή: ΑΠΕ -ΜΠΕ

Γράφω αυτό το κείμενο από το σπίτι. Αν εργάζεστε κανονικά σε γραφείο, φαντάζομαι ότι το διαβάζετε από το σπίτι. Ο κορωνοϊός έχει κλείσει επιχειρήσεις, σχολεία, κινηματογράφους και φεστιβάλ. Το Στάνφορντ, όπου διδάσκω, έχει μετατραπεί σε προσωρινά σε διαδικτυακό πανεπιστήμιο.

Tα παγκόσμια γεγονότα προσθέτουν νέους όρους στο λεξιλόγιό μας. Αυτή τη φορά είναι η **«κοινωνική αποστασιοποίηση»** - η προσπάθεια δηλαδή να **μείνουν υγιείς οι άνθρωποι κρατώντας αποστάσεις μεταξύ** τους. Η στρατηγική αυτή είναι ζωτική για την επιβράδυνση της μετάδοσης του ιού. Αντιτίθεται όμως στο βαθύ ένστικτό μας να είμαστε μαζί και χειροτερεύει τη διάθεσή μας σε αυτούς τους ήδη δύσκολους καιρούς. Η **μοναξιά είναι ψυχολογικά δηλητηριώδης**: επιδεινώνει τον ύπνο, οξύνει την κατάθλιψη και αυξάνει τα ποσοστά θνησιμότητας στους ηλικιωμένους.

Όταν η κατάσταση **επιδεινώνεται, οι μόνοι άνθρωποι υποφέρουν περισσότερο.** Αντιδρούν πιο έντονα στο στρες, κάτι που προκαλεί ψυχολογικά, ανοσοποιητικά και καρδιολογικά προβλήματα. Οι δύσκολες στιγμές προσφέρουν όμως και μια ευκαιρία να έρθουμε πιο κοντά. Υστερα από σεισμούς, βομβιστικές ενέργειες και τρομοκρατικές επιθέσεις, πολλοί βγαίνουν από τα σπίτια τους για να βοηθήσουν ξένους, αγνοώντας ταξικά και φυλετικά ζητήματα που συνήθως τους χωρίζουν.

Αυτό είναι λοιπόν άλλο ένα πρόβλημα που προκαλεί ο κορωνοϊός. Όπως και άλλες καταστροφές, οι επιδημίες σκοτώνουν πολύ κόσμο και τρομοκρατούν πολύ περισσότερους. Η μετάδοση του ιού μετατρέπει όμως και τους γείτονές μας σε πηγή φόβου. **Μας απομακρύνει τη στιγμή που χρειαζόμαστε περισσότερο ο ένας τον άλλον.**

Η κοινωνική αποστασιοποίηση είναι απαραίτητη αυτή τη στιγμή, το ίδιο ισχύει όμως και για την κοινωνική σύνδεση. Αν επιτρέψουμε στη φυσική απόσταση να γίνει χρόνια, υπάρχει ο κίνδυνος να προσθέσουμε στη σημερινή κρίση και μια κρίση πνευματικής υγείας. Η μοναξιά μπορεί επίσης να οδηγήσει σε παραβίαση των συστάσεων, κάτι που αυξάνει τον συλλογικό κίνδυνο.

Η αποστασιοποίηση δεν πρέπει να καταστρέψει τις ανθρώπινες σχέσεις. Πολλοί από εμάς απεχθανόμαστε τις διαδικτυακές τεχνολογίες επειδή βλάπτουν τον κοινωνικό ιστό. Να όμως που τα ίδια αυτά εργαλεία αποτελούν την καλύτερη ευκαιρία μας να σώσουμε αυτόν τον ιστό.

 Οι διαδικτυακές κοινότητες δεν είναι κάτι καινούργιο. Άνθρωποι που υποφέρουν από σπάνιες ασθένειες, για παράδειγμα, συχνά δεν γνωρίζουν προσωπικά άλλους που δίνουν την ίδια μάχη. Πολλοί από αυτούς λοιπόν ξεπερνούν την απομόνωση στην οποία μπορεί να είναι καταδικασμένοι μέσα από ομάδες του Facebook ή ανεξάρτητες ιστοσελίδες όπως η RareConnect.org, όπου μοιράζονται πληροφορίες. Πολλοί ασθενείς χαρακτηρίζουν αυτές τις ιστοσελίδες όαση ενσυναίσθησης σε έναν μοναχικό κόσμο.

Όσο περνούν οι εβδομάδες της κοινωνικής αποστασιοποίησης λόγω του κορωνοϊού, χρειαζόμαστε τέτοιους χώρους. Γιατί λοιπόν να μη δημιουργήσουμε; Στείλτε μήνυμα σε έναν παλιό φίλο στο Instagram. Δείτε το “ Bachelor” μαζί με έναν ξάδελφό σας μέσω FaceTime. **Μην ντρέπεστε να φανείτε ευάλωτοι.** Να θυμάστε ότι η σωματική απόσταση δεν χρειάζεται να ταυτίζεται με τη συναισθηματική.

Μπορούμε επίσης να χρησιμοποιήσουμε την τεχνολογία για να αναπαράγουμε καταστάσεις που μας κάνουν να αισθανόμαστε λιγότερο μόνοι. Σε κανονικές εποχές, για παράδειγμα, οι ερευνητές μας ανταλλάσσουν απόψεις μπροστά στην καφετιέρα. Δημιουργήσαμε λοιπόν μια «εικονική καφετιέρα», ένα video link δηλαδή όπου τα μέλη της ομάδας μας μπορούν να κάνουν ένα διάλειμμα και να κουβεντιάσουν. Αλλά και οι φοιτητές μου δημιούργησαν ένα «εστιατόριο» στο FaceTime, όπου μπορούν να μαζεύονται παρόλο που είναι διεσπαρμένοι σε όλη τη χώρα.

Όταν μοιραζόμαστε το ίδιο χώρο, δεν περιορίζουμε τις συζητήσεις μας σε επείγοντα ζητήματα. Συζητάμε για διάφορα πράγματα, κουτσομπολεύουμε, και αυτό είναι βασικό για την ψυχολογία μας. Πρέπει λοιπόν να συνεχίσουμε να το κάνουμε με όποια μορφή μπορούμε.

Ακόμη κι η **απομόνωσή μας είναι μια πράξη αλληλεγγύης**: την κάνουμε μόνοι μας, αλλά και όλοι μαζί.

**ΚΕΙΜΕΝΟ 2 ΠΡΟΣΠΑΘΟΥΜΕ ΝΑ ΤΟ ΠΑΛΕΨΟΥΜΕ. Σκόρπιες σκέψεις με το αντισηπτικό στα χέρια**

**Του Κωστή Παπαϊωάννου, Πηγή:**[**www.lifo.gr**](https://www.lifo.gr/articles/den-eisai-monos/274268/o-kairos-ton-mikron-pragmaton-mia-selfie-apo-ton-kosti-papaioannoy?fbclid=IwAR1cyiH2k3c5qW_jOYsczju6RfP9CPDvmWTz26XfPnW0c06fgwyROPjbkDU)

  Άλλοι ξαφνικά χωρίς έσοδα, άλλοι απολυμένοι χωρίς προοπτική για δουλειά, άλλοι με ζωή λάστιχο, χωρίς ωράριο, με απλήρωτες υπερωρίες, με χρέη που τρέχουν. Όλοι όμως με φόβο και αγωνία. Η επόμενη μέρα θα είναι άλλου κόσμου.

Κάποιοι ζουν το αστικό τους ρομάντσο. Κυκλοφορούν lifestyle οδηγοί επιβίωσης, φτιάχνεται το trend της πανδημίας. Μην υποτιμάτε την ανεξάντλητη δύναμη της βλακείας, διεκδικεί το δικό της μερίδιο: δείτε τους χαρούμενους και τις χαρούμενες στην τηλεόραση, στα σόσιαλ μίντια.

 Πολλοί ακόμα ίσως σκεφτόμαστε ψύχραιμα, θυμώνουμε με την Εκκλησία, γελάμε με τους όψιμους λάτρεις γιατρών και νοσηλευτών που χτες βρίζανε τους κηφήνες του Δημοσίου.

Δίνουμε μάχη. Θα είναι μακρύς ο πόλεμος... Μακάρι να βγούμε από τη μάχη, μακάρι να έρθουν όλοι οι φίλοι το καλοκαίρι στο πάρτι που υποσχεθήκαμε προχτές στον εαυτό μας όταν ήμασταν μόνοι στο σπίτι. Ένα πάρτι για να πιούμε, να αγκαλιαστούμε και να φιληθούμε σαν να είναι τα πρώτα μας φιλιά.

 Να ’μαστε, λοιπόν, όλοι εμείς… Έχουμε ανοιχτά τα τσατ στα σόσιαλ μίντια, ανταλλάσσουμε σαχλαμάρες με φίλους (αχ, πόσο ανακουφιστική η σαχλαμάρα!). Και ο σαρκασμός και ο αυτοσαρκασμός και τα πειράγματα και οι πλακίτσες για την ηλικία και τις επιδόσεις, τώρα όλα τα πολυφορεμένα αστεία δείχνουν την αξία τους. Τώρα όλα τα γνώριμα μετράνε.

 Κολλάμε σε τηλεοράσεις και κινητά, διαβάζουμε, γράφουμε, ακούμε, ποστάρουμε. Η μανία του εφήμερου. Περίεργο, όσο πιο πολύ μιλάμε, τόσο νιώθουμε απόσταση ασφαλείας από αυτό που συμβαίνει. Που πρόκειται να συμβεί, κυρίως.

Σκεφτόμαστε τι να κάνουμε με τα παιδιά μας, όσοι έχουμε παιδιά. Πώς βιώνουν την επιδημία. Πώς τα καθησυχάζουμε, πώς ακούμε τους φόβους τους, πόση πληροφορία αντέχουν. Πώς να μην τους πούμε ψέματα, να μείνουμε ψύχραιμοι και ειλικρινείς. Να τα πείσουμε να μη φοβούνται, ότι τα προσέχουμε. Αλλά και πώς κάνουμε την αρρώστια μάθημα ευθύνης. Αν αγαπάνε και φροντίζουν τον εαυτό τους, θα ξέρουν να φροντίζουν και τους άλλους.

Και σκεφτόμαστε τι να κάνουμε με τα μεγάλα παιδιά, όσοι έχουμε. Με τον εγκλεισμό της σύγκρουσης. Είναι ίσως ο πρώτος σοβαρός τους καταναγκασμός, η πρώτη μακροχρόνια δέσμευση. Παλεύουμε να οριοθετήσουμε μια νέα καθημερινότητα. Φίλοι δηλώνουν ανήμποροι να συμφωνήσουν δυο κανόνες με τα μεγάλα παιδιά τους. Είναι μια αποτυχία όλων μας, είτε παίζουμε είτε δεν παίζουμε τους γονείς. Η έλλειψη ορίων, η μη ενασχόληση, η άτακτη υποχώρηση γιατί «το παιδί βαριέται», τώρα πληρώνονται βαριά. Μπορεί όμως ο ιός να δώσει την ευκαιρία να ξανακάτσει ο καθένας στην ηλικία του, να ξαναβρεί τον ρόλο του. Ίσως φτιαχτούν νέες συμφωνίες μετά τα νεύρα ή παρά τα μούτρα. Και στο κάτω-κάτω, είναι και η πόρτα που κοπανάει μέρος της ενηλικίωσης.

Και σκεφτόμαστε τρόπους να στηρίξουμε παππούδες και γιαγιάδες. Κι αν οι δικοί μας γέροι είναι μακριά, να τους έχουμε κατά νου, να τους μιλάμε. Κι αν είναι άλλοι ηλικιωμένοι κοντά, στην πολυκατοικία, στη γειτονιά, να πέσει «σύρμα» ότι είμαστε εδώ αν χρειαστούν κάτι. Έναν λογαριασμό να πληρωθεί, ένα ψωμί απ’ τον φούρνο.

  Άλλοι απόψε το βράδυ θα διαβάσουμε ένα βιβλίο, άλλοι θα δούμε ταινία, θα τσατάρουμε, θα τσακωθούμε με τον άντρα, τη γυναίκα, τη μάνα, το παιδί μας. Άλλοι δεν θα ανταλλάξουμε λέξη με κανέναν. Θα πέσουμε νωρίς ή αργά, θα κοιμηθούμε αγκαλιά ή μόνοι. Ό, τι κι αν κάνουμε, θα φωλιάζουν εκεί και η αγωνία, και η μοναξιά και ο φόβος του θανάτου.

Δεν πειράζει. Καλώς να ’ρθουν. Τα περιμένουμε με το απολυμαντικό στο χέρι, με ένα τραγουδάκι στα ηχεία, στο δικό μας απόρθητο κάστρο.

**ΚΕΙΜΕΝΟ 3** · [**Νίκος Δαββέτας**](https://www.facebook.com/profile.php?id=100001613365180&__tn__=%2CdC-R-R&eid=ARA465XYJ_vHSjTKTZ-wCfAakGSSfpop7HFJ9s4_4mkGXAoc2tutdySeCVYMmZqsJVuOswxh4tNPnbMV&hc_ref=ARQLiRk-BswPiWSy8a4ErQgbP_04BtwineneW84AAnEueigX8MEFpfzRpwhT6SomIFo&fref=nf)

Χωρίς παρεξηγήσεις: Άλλο "Μένουμε σπίτι", για αυτόν στα 350 τ.μ. με κήπο, πισίνα και τις Φιλιπινέζες (όπως ο συμπαθής τραγουδοποιός) κι άλλο "Μένουμε σπίτι" για τον συνταξιούχο στο ημιυπόγειο της Νίκαιας ή την χήρα στο απέναντι ερείπιο. Άλλο "Μένουμε σπίτι" με οικογένεια κι άλλο μόνος και άρρωστος, με κινητικά προβλήματα. Άλλο να πέφτει ο μισθός του δημοσίου βρέξει-χιονίσει κι άλλο να μην μπορείς να βγείς από το σπίτι για το μεροκάματο. Άλλο να χαζεύεις τρία συνδρομητικά κανάλια κι άλλο να βλέπεις για χιλιοστή φορά το "Παρά πέντε" στο νεκραναστημένο κανάλι. 'Αλλο το "Μένουμε σπίτι" με τους δικούς μου ανθρώπους κι άλλο μένω μακριά και δεν ξέρω πώς και πότε θα τους ξαναδώ. Γι αυτό και δεν έχουν νόημα οι χαζοχαρούμενες αναρτήσεις του τύπου "να εδώ όλοι μαζί το γλεντάμε". Το γλεντάνε μόνο όσοι πωλούν οινόπνευμα!

**ΕΡΩΤΗΣΕΙΣ**

1. **Ποιο είναι το θέμα που προβάλλει/θίγει το καθένα από τα παραπάνω κείμενα και ποιο σας φαίνεται πιο ενδιαφέρον; Αιτιολογήστε την απάντησή σας.**
2. **Να σχολιάσετε το ύφος του τρίτου κειμένου αναφορικά με το θέμα του και την επικοινωνιακή του αποτελεσματικότητα.**
3. **Να παρουσιάσετε, σε ένα κείμενο 80 περίπου λέξεων, τις ανησυχίες που διατυπώνει ο συγγραφέας του δεύτερου κειμένου.**
4. **Σε ποιους/ες απευθύνεται ο συγγραφέας του πρώτου κειμένου; Το ύφος του κειμένου ταιριάζει με τους δέκτες του πομπού; Να τεκμηριώσετε την απάντησή σας, δίνοντας από ένα παράδειγμα από τρεις γλωσσικές επιλογές του συγγραφέα.**

**ΠΑΡΑΓΩΓΗ ΛΟΓΟΥ**

**Γράψτε ένα δικό σας κείμενο στο οποίο θα εκφράζετε σκέψεις και συναισθήματα που σας γεννά η περίοδος της πανδημίας που διάγουμε. Επιλέξτε μορφή κειμένου και επικοινωνιακή περίσταση που σας εκφράζει και που σας αρέσει: επιστολή προς συμμαθητές/τριες, άρθρο στη σχολική εφημερίδα. Αποδεικτικό δοκίμιο, στοχαστικό /λογοτεχνικό δοκίμιο, σελίδα ημερολογίου, ποίημα, μικρό λογοτεχνικό…**